
      my bloody valentine ekipi
    

  
    Svako sudjelovanje u hirovima vremena prazno je uznemirivanje. Ako čovjek želi sačuvati ma i trunku ljudskog dostojanstva, mora zanemariti svoj status suvremenika.
Emile Cioran

    Bolje je ići u pakao zajedno s dušom nego ići u nebo ako moraš sve ostaviti.
Tomaž Šalamun

  
    KULEŠOVLJEV UČINAK

  
    [Prop 1,3]
Kakva je korist čovjeku od
svega truda njegova kojim se
trudi pod suncem?

    promatram uličnu rasvjetu

u dimu cigareta što se povlači

zidovima stropom

kralješnicom

  
    [Prop 2,14]
Mudracu su oči u glavi,

a bezumnik luta u tami.

Ali također znam da obojicu

stiže ista kob.

    sjedeći za stolom

ne prepoznajem vlastito lice

što se odražava u prozorskom

staklu

  
    [Prop 5,2]
San dolazi od mnogih briga,

a lud govor od mnoštva

riječi.

    otvarajući nasumice knjige

na stolu pored kreveta

čitam istu

riječ

  
    [Prop 7,8]
Bolji je svršetak stvari nego

njezin početak,

i bolja je strpljivost od

oholosti.

    ispisanim rečenicama naknadno

pokušavam dati smisao

vjerujući u savršenost

tautologije

  
    [Prop 7,10]
Ne pitaj zašto su negdašnja

vremena bolja od ovih, jer to

nije mudro pitanje.

    osluškujem škripu parketa

dok zatvorenih očiju

koračam sobom

bosonog

  
    [Prop 7,14]
U sretan dan uživaj sreću, a u

zao dan razmišljaj: Bog je

stvorio jedno kao i drugo, da

čovjek ne otkrije ništa od

svoje budućnosti.

    ne umiruje me ni spoznaja

da se stereotipi

uvijek događaju

drugima

  
    [Prop 11,3]
Kad se oblaci napune kišom,

prosiplju je na zemlju, a

padne li drvo na jug ili sjever,

svejedno: gdje padne, ondje i

ostaje.

    sjećanje prska poput kristala

dok osmijehom pozdravljam

početak novog

dana

  
    NEVINOST ZNAČI “NE NANOSITI BOL”

     

     

    Tvoja zbirka uspomena je kartonska kutija puna crnobijelih fotografija nazubljenih rubova (na kojima ne prepoznaješ krajobraze, ulice, zdanja, prostorije, lica).

    Cipele koje nosiš nisu one koje si sinoć izuo.

  
    [1]

     

    Slike se ponovo pojavljuju, izranjaju iz tame, gomilaju, roje, stapaju, oblikuju bolesne nakupine koje zatim danima nosiš kao neizrecivo. Potom se zgušnjavaju i gotovo iščezavaju: nepojmljive i nedodirljive poput matematičke točke.

    Naslućuješ ih. Tamo negdje na ulicama nepoznatog grada. U limfnim čvorovima novorođenih. U kristalima kuhinjske soli. U trenucima vlastite smrti.

  
    [2]

     

    Puštaš da olovka nepomično dodiruje površinu papira. Sparina se bezobzirno poigrava s granicom izdržljivosti. Osluškuješ zujanje muha koje zadihane ulijeću kroz prozor.

    Slika je u tom trenutku dovoljno ispunjena nelagodom da bi je kasnije mogao opisati kao idiličnu.

  
    [3]

     

    Postoje trenuci kada je iskrenost jednako nepodnošljiva kao i prijetvornost. Tada od nemoći postaješ divlji. I poruka na ogledalu je razdražujuća, prije svega svojom pojavom.

    Ono što dopire od nje nestaje u tvom odrazu.

  
    [4]

     

    Izlaziš na ulicu trenutak prije Mjeseca. Tamo te dočekuje ravnodušnost prve jesenske magle: skuplja se za vratima praznih veža, nemarno uvlači u poštanske sandučiće, uvrće stranice sutrašnjih novina. Nezadovoljan si, možda čak i mrzovoljan: ne vadiš ruke iz džepova.

    Najradije bi opsovao.

  
    [5]

     

    Besciljna šetnja nije donijela željeni umor. Bacaš novčić visoko u zrak: odgovor nestaje u susjednoj ulici. Ušavši u snop svjetlosti, zastaješ. Pogled ti nesvjesno počiva na vlastitim cipelama: ne prepoznaješ ih.

    Sada znaš da nevinost ne znači “neiskustvo”.

  
    [6]

     

    Ostavio si iza sebe jedan od onih dana kada misliš da nestaješ u izjednačavanju raznolikosti. Onda dani koji slijede prolaze u čuđenju što se to doista nije i dogodilo. Ili u stanju trome polusvijesti: nikada nisi sasvim uvjeren da se nije dogodilo. Niti možeš biti siguran da to zaista želiš znati.

    Ipak se čini da si barem nešto u stanju ustanoviti: jedan dio tebe je svakako iščezao. Možda samo potonuo, ostao izvan dosega (ili skriven u tuđim uspomenama). Moguće da tamo zauvijek i ostane. Sada to ionako nije važno. Preživjeti jučerašnji dan bilo je važno. Dobro da si bio tako blizu. I opet, tebe nije bilo: nije te bilo.

  
    [7]

     

    Došao si do točke u kojoj sljedeći korak izgleda nemoguć. Ili se tebi čini tako. Ako u tome i griješiš, siguran si da je svakako nepošten. Unatoč tome, misliš da bi ga mogao preživjeti.

    U trenutku odluke ne možeš se prisjetiti niti jednog imena, niti jedne riječi: pokušavaš izbjeći nužnost u suludom krivudanju zatvorenih očiju.

  
    [8]

     

    Dok jutarnje sunce probija nepomičnu maglu, zvonjava telefona nestaje u mekoći sna: ne dižeš slušalicu.

    Tvoj homage Margo Timmins.

  
    [9]

     

    U sjećanje ti naviru slike za koje ne možeš sa sigurnošću reći kada će se dogoditi. Npr: rijeka s druge strane zida neumorno nosi pijesak (ništa se ne bi promijenilo ni da je zatrpaju pitanjima ili leševima). Pokušavaš naći riječi koje će ih opisati i sačuvati od zaborava: sve ti se čine ili pogrešne ili banalne (i jedno i drugo istodobno).

    Polako, sasvim polako postaješ svjestan da ne znaš rješenje zagonetke koju si sam izmislio. U tom trenutku i ogledalo postaje neposlušno.

  
    [10]

     

    Kada si malodušan, uvjeravaš druge da je život samo priča bez junaka, ljubav bez boli.

    Priznaj: patetičan si.

  
    [11]

     

    Na kraju dana želje su još samo bolni zglobovi, a ruke nestaju ispod jastuka: ostavio si iza sebe nekoliko nedovršenih rečenica, jedno prešućeno “volim te” i glavobolju koja se ne liječi Bayerovim Aspirinima. Trudiš se zaboraviti razgovore s ljudima koje ne poznaješ i koje čak niti ne pokušavaš upoznati.

    Stvarno se gubi iza nestvarnog i vraća se. Samo su vrtni patuljci oslonac besciljnom kretanju.

  
    [12]

     

    Ponekad poželiš dijete. Ili mačku, rakuna, oleandar. Ponekad poželiš odseliti u drugi grad. Ili živjeti na obali mora.

    Ali bezazlen više ne možeš biti.

  
    [13]

     

    Odlaziš kući na počinak. Hodaš sobom bosonog, zatvorenih očiju. Nakon nekog vremena osjetiš toplinu na licu, dlanovima, ramenima. I kako se kamen u želucu polako rastače.

    Dao si riječ da nećeš više o prošlom. Svejedno, prije ili kasnije, počinješ govoriti, nesuvislo, nesvjesno. Kao onaj strah. Nestaje, vraća se, pouzdano.

  
    [14]

     

    Na kraju ostaješ sam. Onda, do iznemoglosti, ponavljaš događaje toga dana: susrete, razgovore. Popravljaš ih, dopunjavaš, daješ im željeni tok. Analiziraš mjesta gdje je zbunjenost preduhitrila retoriku. Postavljaš potpitanja. Naročito se zadržavaš na svim dvosmislenim mjestima. Zadržavaš se na rastancima.

    Zadrži se još malo na rastanku.

  
    [15]

     

    Najgori su oni dani kada se užasavaš one varljivosti i zavodljivosti koju posjeduju dodiri, riječi, obećanja: trenuci u kojima ti je potpuno jasno da se ništa bolje od neuspjeha ne može dogoditi: trenuci u kojima su ti nesnosne vlastite želje, kišne večeri, neprospavane noći.

    Trenuci u kojima si možeš pomoći jedino tako što si umišljaš da neodoljivo podsjećaš na jednog od onih likova iz film noira kojima kiša ili vjetar ili bilo što ne dopušta da zapale cigaretu prije nego će iskrvariti na smrt u nekoj mračnoj uličici i koji u toj situaciji na pitanje “Što se još loše može dogoditi?” — koje im, po svojoj prilici, postavlja osoba koja je ili upravo stavila metak u njih ili dala nalog da se to učini — odgovaraju: “You name it”.

  
    [16]

     

    Tama ispunjava prostor. Nepomično sjediš za kuhinjskim stolom. Hrapavom površinom jezika ispituješ sjećanja na nepcima. Ta igra te potpuno zaokuplja. Nazočan si još samo u telefonskom imeniku.

    I sam osjećaš kako je kraj došao prerano.

  
    INTERLUDIJ

  
    [17]

     

    Ipak, ne možeš zamisliti niti jednu stvar koju bi promijenio kad bi se ukazala prilika za takvo što.

  
    ŽELJE SE NE OSTVARUJU I TO JE DOBRO

     

     

    Sjedni. Smiri se. Dobro razmisli o svemu. Isplaniraj sve. Do najsitnijih pojedinosti. Prepusti se slučaju.

  
    [18]

     

    Nikad se ne sjetiš rođendana, godišnjica, praznika. Ne znaš što reći ljudima kada kažu da su diplomirali, dobili posao, dijete, da se žene ili udaju, bilo što. Ako je to ono što ljudi žele, misliš “u redu”. Ali ako očekuju da zbog toga osjetiš nešto nalik oduševljenju, moraš ih razočarati. Predlažem da propustimo još jedan tramvaj.

  
    [19]

     

    Kad si umoran, rubom vidnog polja uvijek hodaju mravi, žohari, pauci, lete muhe i zuje komarci. Trnci prolaze prstima. Protrljaš lice i potražiš ga u prozorskom oknu. Ako želiš vidjeti nešto doista glupo, ne gledaj mene.

  
    [20]

     

    Vjerojatno si zadnja osoba koja drži do manifesta, programa, planova, namjera. Ipak, to te ne sprečava da pijan lupaš šakom o stol i vičeš: “Neću stati dok ne poizbacam svo kestenje iz poezije.” Ako netko i sluša, ne uzima te za ozbiljno.

  
    [21]

     

    Kada te pitaju što očekuješ od života, kažeš: “Želim se osjećati dobro, želim uživati u životu.” Znaš da treba biti skroman, ali ne možeš. Ako te pitaju što je užitak, bez razmišljanja odgovaraš: “Užitak, to je trošenje i razaranje.”

  
    [22]

     

    Danas si primio pismo koje te je uznemirilo. I zato pokušavaš misliti na knjige koje si krenuo posuditi iz knjižnice. Ili o bilo čemu: kako je četkica za zube dotrajala i kako bi svakako trebao kupiti novu, kako bi bilo dobro otići do Nenada i posuditi novi Spiritualized, kako bi bilo dobro otići bilo gdje. A ipak cijelo vrijeme misliš na to pismo. Na zadnje retke tog pisma. “Danas sam bila u parku i sjetila se tebe. Morala sam to napisati. Ne brini se. Nije ništa. Snalazim se.”

  
    [23]

     

    U tvom omiljenom filmu ključna scena je razgovor prijatelja u kojem se naslućuje izdaja koja se ne može izbjeći. Ne postoji način da se izmire suprotna stajališta ili da se dokaže valjanost bilo čega. Sve je uzalud. Svi umiru. Nema isprike za ravnodušnost.

  
    [24]

     

    Od nje nikada ništa ne možeš sakriti. Ako je jedan od loših dana, ona prilazi i grli te s leđa. Pripija se uz tebe, naslanja glavu na lijevu lopaticu i kaže: “Nikada ne možemo nikoga poštedjeti patnje. Zato sam neizrecivo umorna.”

  
    [25]

     

    Bio si već ovdje. Sve je poznato: i tko će prvi podići glas, i tko će se posvađati, i tko će se napiti, i sve ostalo. Ali nisi u stanju odvojiti oči od tog prizora. Znaš koliko je sve to ludo i neizbježno. Čak si uzbuđen: gotovo da osjećaš laganu mučninu i vrtoglavicu. Kao stajanje na rubu ponora. A kad već govorimo o tome, nije mi jasno zašto nikada nisi skočio i povikao: “Hej, idemo odavde!”

  
    [26]

     

    Sigurno je da se trudiš ne optuživati druge za ono što si sam skrivio. Isto tako, pokušavaš ne biti zao prema onima koje voliš. Nema sumnje da postoje i izuzeci koji potvrđuju pravilo. Npr. onaj dan kad si rekao: “Daj, smiri se. Osjećam se totalno sjebano i ne vidim kako bi ti sada to mogla popraviti. Seks ne rješava ništa. Ništa ne rješava ništa. Kažem ti, smiri se. I ne diraj tu kravatu.”

  
    [27]

     

    Pola tri u noći, a zidovi još uvijek isijavaju sunčevu toplinu skupljenu tijekom dana. Sjediš u stolici na rasklapanje i čitaš knjigu. Ne vidim koju. U jednom trenutku ustaješ, uzimaš olovku i papir sa stola. Sat vremena kasnije pereš zube, a zatim odlaziš do kuhinje i iznad sudopera zalijepiš papir na kojem piše: “Razlika među paleolitikom i neolitikom je dakle nebitna. Naša se civilizacija ne razlikuje od asteške ni od sretnih skupljača jagoda.”

  
    [28]

     

    Nikada ne dijeliš komplimente. Dobro, možda jesi jednom ili dvaput. Bilo kako bilo, ne brineš. Netko je rekao da to dolazi s godinama.

  
    [29]

     

    Još uvijek vjeruješ da si u stanju procijeniti ljude iako svjestan koliko si puta pogriješio. Ne možeš drukčije. Nisi čak ni siguran je li bolje nekoga podcijeniti ili precijeniti. I u jednom i u drugom slučaju postoji opasnost da povrijediš ili da budeš povrijeđen. Svjestan si te opasnosti, kao i činjenice da se ne dâ izbjeći: ne možeš bez drugih ljudi, bez prijatelja, bez ljubavi. Sve sami izvori opasnosti.

  
    [30]

     

    Sjedi na rubu kreveta, neodlučna. Desnom je rukom miluješ duž kralješnice. Osjetiš kako se ježi. Onda kaže: “Moram se obući.”

  
    [31]

     

    Ponekad iznevjeriš one koje nikako ne bi smio. Onda pokušavaš popraviti načinjenu štetu: nježan si, pažljiv, gotovo mazan. Ujutro, dok ona još spava, piješ kavu i pored šalice ostavljaš poruku: ” Nemoj se ljutiti. Nekada jednostavno ne mogu s tobom izaći na kraj. Nemirna si. Površna. Vidimo se u četiri.”

  
    [32]

     

    Dok si radio kao konobar, naslušao si se pijanaca. Bilo je to prije pet ili šest godina. Danas su svi oni u tvom sjećanju stopljeni u jednog jedinog koji je na izlasku rekao: “Ispričavam se što sam Vam sve ovo govorio, nekako mi je lakše.”

  
    [33]

     

    Kada počneš postavljati pitanja kao što su “što mi je činiti?” ili “kako trebam živjeti?”, čini se da se udaljavaš od odgovora brzinom svjetlosti. A ne možeš ne postavljati pitanja. Za tu vrstu bezazlenosti je svakako kasno. I kako onda živjeti? Znam da je ljubav sve.

  
    POSLANICA

  
    [nesavršeno je naše znanje]

     

    cijelo popodne i večer smo se kod Damira

napijali bez povoda:

domaćin

Domo

Ivan

Ivica

Zvonko

i ja.

bilo je to jedno od onih druženja koja se pamte:

šest pijanih prijatelja koji se uvijek vole

i ponekad mrze.

    kada smo ostali bez piva

počeo sam preklinjati prisutne

da odemo do Valentina

ili Voodooa

i okrijepimo se još kojim.

na neki način sam bio svjestan da ćemo

ukoliko to učinimo

razbiti čaroliju

te večeri

ali nisam si mogao pomoći.

    budući da su ostali provodili u djelo

ono čega sam ja bio samo svjestan

prijedlog je bio odbačen

poput hladnog

krumpira.

    tada sam uradio nešto zaista glupo:

demonstrativno sam se pokupio

i uputio prema Valentinu.

    naravno

da je to bilo glupo s moje strane

postalo mi je jasno

— ovo “jasno”

ako se uzme u obzir stanje u kojem sam bio

treba uzeti sa zadrškom —

tek kada sam stigao na odredište.

bilo je to

zasigurno

jedno od najdosadnijih mjesta na svijetu

u tom trenutku.

    bilo kako bilo

neko vrijeme sam se

prilično zbunjen

i ljut na samoga sebe

klatio kraj šanka

pokušavajući fokusirati tri gromade

koje su stajale dva-tri koraka od mene.

bio je to nezamislivo

tegoban posao.

pritom sam

ni sam ne znam zašto

ispuštao nekakve glasove koji su zvučali

otprilike ovako:

pi-piiiii-pi-piii-pi-pi-piiii.

    nevolja je bila u tome što su to oni

mislim gromade

shvatili osobno.

u to uopće ne sumnjam

jer mi je jedan od njih prišao

i promumljao:

misliš da si pametan?

    svatko o sebi misli da je pametan

odmumljao sam mu odgovor.

očigledno krivi

ma koliko točan bio.

tvrdim to sa sigurnošću

jer je nakon toga spustio

šaku na moje lice.

tu radnju je ponovio

nekoliko puta.

a onda se vratio

svom društvu.

    dok sam ležao krvav na podu

imao sam vremena razmisliti

o svemu.

zaključio sam sljedeće:

prvo

ljude nikada ne zanima

što drugi zaista misle.

drugo

pravi odgovor u krivo vrijeme

krivi je odgovor.

treće

nitko nije baš toliko pametan

koliko misli da jest.

četvrto

ne treba napuštati prijatelje

čak i kada su u pravu.

  
    Krešimir Pintarić

    Rođen 1971. godine u Osijeku. Diplomirao je komparativnu književnost, bibliotekarstvo i opću informatologiju na Filozofskom fakultetu u Zagrebu.

    Uvršten je u više antologija, prevođen je i objavljivan na slovenskom, češkom, njemačkom i engleskom. Pisao je kolumne i glazbene recenzije, te radio kao novinar i urednik za veći broj tjednika, magazina i web portala.

    Za debitantsku knjigu pjesama/tekstova Tour de force 1997. godine dobio je nagradu Josip i Ivan Korazac u kategoriji mladih autora, a treća zbirka poezije Commedia priređena je i kao prva hrvatska multimedijska zbirka stihova na CD-ROM-u i u tiskanom izdanju.

    Od 2001. glavni je urednik i voditelj projekta Besplatne elektroničke knjige [BEK] Društva za promicanje književnosti na novim medijima [DPKM] (elektronickeknjige.com).

    Autorove mrežne stranice nalaze se na adresi www.kresimirpintaric.com.

    Objavio: Tour de force (poezija/proza, 1997); Divovski koraci (poezija, 2001); Commedia (poezija/multimedija, 2002); Rebeka mrzi kada kokoši trče bez glave (priče, 2003); Ljubav je sve (roman, 2005) i U tvom zagrljaju zaboravljam svako pretrpljeno zlo (roman, 2008).

  
    Biblioteka Online

knjiga 18

     

    
      Krešimir Pintarić
      

      COMMEDIA
    

    
      © 2006 Krešimir Pintarić
      

      © za elektroničko izdanje: Društvo za promicanje književnosti

na novim medijima, 2006, 2015, 2016
    

     

    Izdavač

Društvo za promicanje književnosti

na novim medijima, Zagreb

    Za izdavača

Aleksandra David

    Urednik

Krešimir Pintarić

    Fotografija

© Domagoj Lozina

    ISBN 978-953-6924-34-9 (HTML)

ISBN 978-953-345-420-7 (EPUB bez DRM)

ISBN 978-953-345-421-4 (PDF)

ISBN 978-953-345-422-1 (MOBI)

    Prvo izdanje

AGM/DPKM, Zagreb/Osijek, 2002.

  images/cover-image.jpg





images/dpkm-logo.png





